b'\n_START_ARTICLE_\nJack Ujanen\n_START_PARAGRAPH_\nJack Victor Ujanen (8. joulukuuta 1890 \xe2\x80\x93 15. elokuuta 1989 Lake Worth, Florida) oli amerikansuomalainen toimittaja ja ammattiyhdistysaktiivi._NEWLINE_Pohjanmaalla syntynyt Ujanen oli syndikalistisen IWW-ammattiliiton aktiivi, joka ty\xc3\xb6skenteli Yhdysvalloissa aluksi New Hampshiren osavaltion kivilouhoksilla. 1920-luvulla h\xc3\xa4n aloitti IWW:n julkaiseman Tie Vapauteen -lehden p\xc3\xa4\xc3\xa4toimittajana ja oli my\xc3\xb6hemmin vuodet 1954\xe2\x80\x931975 IWW:n suomenkielisen sanomalehden Industrialistin p\xc3\xa4\xc3\xa4toimittaja. Viimeiset vuodet Ujanen vastasi k\xc3\xa4yt\xc3\xa4nn\xc3\xb6ss\xc3\xa4 yksin my\xc3\xb6s koko lehden julkaisemisesta._NEWLINE_Ennen toimittajaksi ryhtymist\xc3\xa4\xc3\xa4n Ujanen oli hankkinut ainoan koulutuksensa opiskelemalla IIWW:n yll\xc3\xa4pit\xc3\xa4m\xc3\xa4ss\xc3\xa4 amerikansuomalaisessa Ty\xc3\xb6v\xc3\xa4en Opistossa, joka sijaitsi Minnesotan Duluthissa. Suomessa h\xc3\xa4n ei k\xc3\xa4ynyt lainkaan kouluja, vaan tarinan mukaan opetteli lukemaan kotim\xc3\xb6kkins\xc3\xa4 seiniin l\xc3\xa4mp\xc3\xb6eristeeksi kiinnitetyist\xc3\xa4 sanomalehden ja Raamatun sivuista.'